b'\n_START_ARTICLE_\nLief Newby Fitzroy Crozier\n_START_SECTION_\nUra\n_START_PARAGRAPH_\nCrozier palveli Kanadan armeijassa ja saavutti majurin arvon. H\xc3\xa4n liittyi vuonna 1873 Kanadan ratsupoliisiin. H\xc3\xa4net nimitettiin samana vuonna tarkastajaksi. H\xc3\xa4n havaitsi toimessaan First Nations -intiaanien k\xc3\xa4rsimykset ja ennen kaikkea biisonin l\xc3\xa4hes sukupuuttoon kuolemisen aiheuttamat ongelmat. Vuonna 1884 h\xc3\xa4net ylennettiin Fort Carlton ratsupoliisin ylivalvojaksi. Crozier varoitti varakuvern\xc3\xb6\xc3\xb6ri Edgar Dewdneyt\xc3\xa4 hallituksen toimien aiheuttavan rauhattomuutta tai jopa kansannousun hallitusta vastaan. H\xc3\xa4n pelk\xc3\xa4si Redjoen kapinan tapahtumien uusiutumista ja uskoi m\xc3\xa9tisien kapinan antavan kipin\xc3\xa4n my\xc3\xb6s intiaanien kapinoimiselle samaan aikaan, h\xc3\xa4n pyysi vahvistusjoukkoja l\xc3\xa4hetett\xc3\xa4v\xc3\xa4ksi alueelle. _NEWLINE_Crozier halusi v\xc3\xa4ltt\xc3\xa4\xc3\xa4 asellista yhteenottoa ja yritti neuvotella Louis Rielin kanssa, mutta neuvottelut p\xc3\xa4\xc3\xa4ttyiv\xc3\xa4t umpikujaan. 25. maaliskuuta 1885 Crozier sai tiedon, jonka mukaan m\xc3\xa9tisit aikoisivat vallata paikallisen kauppiaan puodin, h\xc3\xa4n l\xc3\xa4hetti joukko-osaston t\xc3\xa4ydent\xc3\xa4m\xc3\xa4\xc3\xa4n omia varastojaan ennen valtauksen suorittamista. He eiv\xc3\xa4t tienneet ett\xc3\xa4 puoti oli jo vallattu ja t\xc3\xa4m\xc3\xa4n havaittuaan palasivat takaisin Fort Carltoniin. Crozier p\xc3\xa4\xc3\xa4tti l\xc3\xa4hett\xc3\xa4\xc3\xa4 noin 90 miehen vahvuisen osaston mukanaan seven-pounder kanuuna. Joukko kohtasi seuraavana p\xc3\xa4iv\xc3\xa4n\xc3\xa4 Gabriel Dumontin johtaman joukon, johon kuului noin 150\xe2\x80\x93200 m\xc3\xa9tisi\xc3\xa4. Osapuolet l\xc3\xa4hettiv\xc3\xa4t neuvottelijoita mutta t\xc3\xa4m\xc3\xa4 kohtaaminen johti laukaustenvaihtoon josta Duck Laken taistelu sai alkunsa. Ratsupoliisin h\xc3\xa4vitty\xc3\xa4 ja paettua taistelusta tahrasi heid\xc3\xa4n mainettaan. Crozier ei osallistunut merkitt\xc3\xa4v\xc3\xa4ss\xc3\xa4 m\xc3\xa4\xc3\xa4rin Saskatchewanin kapinan my\xc3\xb6hempiin vaiheisiin. _NEWLINE_H\xc3\xa4nen toimintansa kapinan aikana hankaloitti ylenemist\xc3\xa4 urallaan ratsupoliisissa, mutta t\xc3\xa4st\xc3\xa4 huolimatta h\xc3\xa4net ylennettiin assistant commissioneriksi 1. huhtikuuta, virassa jossa h\xc3\xa4n toimi vuoteen 1886 saakka jolloin h\xc3\xa4n erosi ratsupoliisista, Kanadan p\xc3\xa4\xc3\xa4ministerin John A. Macdonaldin nimitetty\xc3\xa4 h\xc3\xa4nen virkaansa siiviilihenkil\xc3\xb6n. My\xc3\xb6hempin\xc3\xa4 vuosina h\xc3\xa4n toimi kauppiaana ja pankkiirina Oklahoma Territoryss\xc3\xa4. H\xc3\xa4n kuoli syd\xc3\xa4nkohtaukseen 25. helmikuuta 1901 Cushingissa, Oklahomassa. H\xc3\xa4net on haudattu Bellevillen kaupunkiin Ontariossa.'